Personeel in Ackermans aangehou, beroofArgieffoto bloot ter illustrasie. Personeel van ’n Ackermans-tak in Graskop, Mpumalanga, is oor die naweek helder oordag vermoedelik met ’n speelgoedgeweer aangehou deur vyf verdagtes wat die winkel beroof het. Vier van die vyf is in hegtenis geneem nadat ’n klant alarm gemaak het. Die oorblywende verdagte het egter inhegtenisneming ontduik en is steeds soek. Brig. Selvy Mohlala, woordvoerder van die polisie, sê die groep mans het Sondag omstreeks 11:30 by die winkel ingestorm en vuurwapens op personeellede gerig. Dit is nie duidelik of regte vuurwapens tydens die rooftog gebruik is nie, aangesien ’n speelgoedgeweer later in die verdagtes se besit gevind is. Die verdagtes het die winkel van sowat R40 000 kontant en items beroof voordat ’n klant onraad vermoed en alarm gemaak het. Dié vrou wou net by die winkel instap toe sy die verdagtes in die winkel gewaar het. Die verdagtes het haar nie opgemerk nie en sy kon ’n verbygaande polisiebeampte om hulp nader. Die polisiebeampte het die hulp van nog polisiebeamptes ingeroep en die verdagtes is later in hegtenis geneem. Mohlala sê die verdagtes is by ’n nabygeleë bouterrein in die besit van gesteelde items én ’n speelgoedgeweer voorgekeer terwyl hulle op die vlug geslaan het. Een van die verdagtes het weggehardloop. Sy vier makkers, almal tussen 23 en 30 jaar oud, sal na verwagting Dinsdag in die landdroshof in Graskop verskyn op aanklagte van die besit van vermoedelik gesteelde eiendom. Hulle sal vermoedelik later met die rooftog by Ackermans verbind word. Enigiemand met inligting oor die verdagte op vrye voet word versoek om die polisie by 08600 10111 te bel.